2.

Articolul 3 se înlocuiește cu următorul text: „Articolul 3 (1) Articolul 1 nu se aplică acordării de finanțare, asistență financiară sau asistență tehnică în legătură cu activități militare privind produsele și tehnologiile incluse în Lista comună a Uniunii Europene cuprinzând produsele militare, destinate exclusiv: (a) să sprijine sau să fie utilizate de personalul Organizației Națiunilor Unite, inclusiv al Misiunii de asistență a Organizației Națiunilor Unite în Somalia (UNSOM); (b) să sprijine sau să fie utilizate de Misiunea de tranziție a Uniunii Africane în Somalia (ATMIS) și partenerii săi strategici care acționează exclusiv în temeiul celui mai recent concept strategic de operații al Uniunii Africane și în cooperare și coordonare cu ATMIS; (c) să sprijine sau să fie utilizate de către: activitățile de formare și de sprijin ale Uniunii Europene, Turcia, Regatul Unit al Marii Britanii și Irlandei de Nord și Statele Unite ale Americii, precum și de orice alte forțe de stat care fie operează în cadrul planului de tranziție somalez, fie au un acord privind statutul forțelor sau un memorandum de înțelegere cu Guvernul Federal al Somaliei pentru a servi obiectivelor Rezoluției 2662 (2022) a CSONU, cu condiția să informeze Comitetul pentru sancțiuni cu privire la încheierea unor astfel de acorduri; (d) să fie utilizate pentru dezvoltarea instituțiilor de securitate și de poliție din Somalia, la nivel local și național, pentru a asigura securitatea poporului somalez. (2) Prin derogare de la alineatul (1) litera (d), se acordă finanțare, asistență financiară sau asistență tehnică în legătură cu activități militare pentru dezvoltarea instituțiilor de securitate și de poliție din Somalia sub rezerva: (a) în ceea ce privește produsele și tehnologiile incluse în anexa IV, absenței unei decizii negative din partea Comitetului pentru sancțiuni, în termen de cinci zile lucrătoare de la primirea de către comitet a unei notificări din partea Somaliei, a unui stat membru sau a organizației internaționale, regionale sau subregionale care acordă asistență; (b) în ceea ce privește produsele și tehnologiile incluse în anexa V, notificării prealabile a Comitetului pentru sancțiuni în scop informativ, transmisă cu cinci zile lucrătoare în avans de către Somalia, statele membre sau organizațiile internaționale, regionale și subregionale care furnizează asistență. (3) Notificările efectuate de către Uniunea Europeană sau de către statele membre în temeiul alineatului (2) literele (a) și (b) cuprind: (a) detalii privind producătorul și furnizorul armelor și echipamentelor militare, inclusiv numerele de serie; (b) o descriere a armelor și muniției, inclusiv tipul, calibrul și cantitatea; (c) data și locul de livrare propuse; precum și (d) toate informațiile relevante privind unitatea de destinație vizată sau locul de stocare vizat. (4) În cazul în care acordă asistență sub formă de finanțare, asistență financiară sau asistență tehnică în legătură cu produsele și tehnologiile incluse în Lista comună a Uniunii Europene cuprinzând produsele militare, Uniunea Europeană sau statul membru în cauză transmite Comitetului pentru sancțiuni, în termen de cel mult 30 de zile de la livrarea de arme și materiale conexe de orice tip, o notificare ulterioară livrării, sub forma unei confirmări scrise a finalizării oricărei livrări, inclusiv numerele de serie pentru armele și materialele conexe livrate, informațiile privind expedierea, conosamentul, manifestele încărcăturii sau listele de colisaj, precum și locul specific de stocare. (5) Articolul 1 nu se aplică în cazul: (a) vânzării, furnizării, transferului sau exportului de îmbrăcăminte de protecție, inclusiv veste antiglonț și căști militare, exportate temporar în Somalia de personalul Organizației Națiunilor Unite, de reprezentanții mijloacelor de informare în masă și de agenții umanitari sau de sprijinire a dezvoltării și personalul asociat acestora, exclusiv pentru uzul lor personal; (b) vânzării, furnizării, transferului sau exportului de echipamente militare neletale de către statele membre sau organizații internaționale, regionale ori subregionale, destinate exclusiv utilizării în scopuri umanitare sau de protecție.”